དགུང་ལོ་༢༧ལུ་ཟབ་གཏེར་ཀུན་གྱི་དང་པོར་སྣ་རིང་བྲག་ལས་ཀློང་གསལ་གྱི་སྐོར་རྣམས་བཞེས།སྣ་རིང་བྲག་གི་ཉེ་འདབས་སྟང་མེ་འབར་མཚོ་ལས་མི་མང་ཚོགས་པའི་སྦུག་ན་སྒྲོན་མེ་ཅིག་ཕྱག་ལུ་བསྣམས་ཏེ་ཆུའི་གཏིང་ལུ་མཆོངས་ཏེ་ཐོགས་པ་མེད་པར་བྱོན་ཞིནམ་ལས་ཕྱག་གི་སྒྲོན་མེ་མ་ཤི་བར་གཏེར་སྒྲོམ་རྫམ་དང་འདྲཝ་ཅིག་མཆན་ལོགས་འོག་ལུ་བསྣམས་ཏེ་སླར་ལོག་བྱོན་ཡོདཔ་ལས་དེ་ཁར་འཛོམས་མི་ཐམས་ཅད་ཀྱིས་ངོ་མཚར་ཆེ་ཞིངཡིད་ཆེས་ཀྱི་དད་པ་བླ་ན་མེདཔ་བསྐྱེད་དེ་གཏེར་སྟོན་ཆེན་པོའི་སྙན་གྲགས་ཕྱོགས་དང་ཕྱོགས་སུ་ཁྱབ་ནུག།དེ་ལས་བསམ་ཡས་མཆིམས་ཕུ་ལས་རྫོགས་ཆེན་ཀུན་བཟང་དགོངས་འདུས་དང།གཞན་ཡང་སྦས་གནས་ཁག་སོ་སོ་ལས་རྫོགས་ཆེན་གཉིས་མེད་ཀྱི་རྒྱུད་བུ་ཆུང་གི་སྐོར་དང་།བླ་མ་ནོར་བུ་རྒྱ་མཚོ།ཐུགས་རྗེ་ཆེན་མོ་མུན་སེལ་སྒྲོལ་མེ།བཀའ་བརྒྱད་ཐུགས་ཀྱི་མེ་ལོང་།ཕུར་པ་ཡང་གསང་སྲོག་གི་སྤུ་གྲི།བདུད་རྩི་སྨན་སྒྲུབ་ཀྱི་སྐོར་རམ་བཀའ་ཕུར་སྨན་གསུམ།ཕྱག་རྡོར་དྲེགས་འདུལ་དང་གཏུམ་ཆུང་།དྲག་པོ་ཆེ་འབྲིང་ཆུང་གསུམ།ཚེ་ཁྲིད་རྡོ་རྗེ་ཕྲེང་བ།ཚེ་སྒྲུབ་ནོར་བུ་ལམ་ཁྱེར།ནག་པོ་སྐོར་གསུམ།དེ་བཟུམ་སྦེ་མྱང་གྲོལ་སྐྱེ་བདུན་དང་སྐུ་ཚབ་པདྨ་གུ་རུ་ལ་སོགས་པའི་དམ་རྫས་རྟེན་གསུམ་གྱི་རིགས་ཡང་བསམ་གྱིས་མི་ཁྱབ་པའི་ཟབ་གཏེར་བཞེས་ནུག།ཁྱད་པར་དུ་སྔོན་སྤ་གྲོ་སྐྱེར་ཆུ་ལྷ་ཁང་དེ་ཉིད་མངོན་གསལ་དུ་མི་སྣང་བས་གཏེན་ཆེན་གྱིསས་རྡོ་ཚུ་བསལ་ཏེ་ཀུན་གྱིས་མཇལ་ས་ཡོདཔ་བཟོ་གནང་ནུག།གཏེར་གྱི་ཁ་བྱང་བརྒྱ་དང་རྩ་བརྒྱད་ཡོད་པའི་གྲས་ལས་སེམས་ཅན་གྱི་བསོད་ནམས་ཀྱི་བགོ་སྐལ་དང་བསྟུན་གཏེརཁ་་༣༢བཞེས་ཏེ་འགྲོ་བའི་དོན་ལུ་སྤེལ་གནང་ནུག།